
Ushbu o’quv majmuada loyihalarning mohiyati va ularni tayyorlash, loyiha tahlili kontseptsiyasi, loyihalarini moliyaviy-iqtisodiy baholashning uslubiy asoslari va usullari, loyihalarni tahlil qilishning turli jihatlari yoritilgan. Loyihalarni texnik, institutsional, ijtimoiy, ekologik, moliyaviy va iqtisodiy tahlil qilish masalalari alohida-alohida mavzularda berilgan; shuningdek loyihalarning tavakkal xavfini baholash mavzusi o’rin olgan. Iqtisodiy tahlilning uslubi investitsiya loyihalarining tahlili uslubidan va yondashuvidan tubdan farq qiladi. Iqtisodiy tahlil jarayonida loyiha mamlakat iqtisodiyoti uchun qanday naf berishi, mamlakat makroiqtisodiyotiga, uning monitar va fiskal siyosatiga aloqadorligi keng va chuqur tahlil qilinadi. Loyiha tahlilida asosiy e’tibor investitsiyalarni samaradorligiga qaratiladi va bu ko’proq investorlarni qarashini hamda davlat manfatlarini muvozanatini ifoda etadi. Shu bilan birga ushbu qo’llanmada ekologik, institutsional, ijtimoiy, makroiqtisodiy va moliyaviy iqtisodiy yondashuvlarga alohida e’tibor qaratilgan. Investitsiya loyihalarini tahlilida esa bunday ko’p qirrali yondashuv cheklangan va asosiy e’tibor investor va tijorat nuqtai nazaridan qaraladi. Shu sababli ushbu qo’llanma iqtisodiy - analitik xususiyatga ega.
Qo’llanma iqtisodiyot yo’nalishida ta’lim olinayotgan talabalarga mo’ljallangan. Undan loyihalarni tuzish va tahlil qilish bilan shug’ullanuvchilar ham foydalanishlari mumkin.
















3 mavzu. LOYIHALARNI TAYYoRLASh

3.1. Loyihalarni tayyorlash tushunchasi

Har qanday loyiha avvalo g’oya sifatida vujudga keladi. G’oyaning chuqur tahlil qilinishi, ichki va tashqi omillarni o’rganilishi natijasida uning xaqqoniyligi va hayotiyligi kelib chiqadi. Loyihalar ma’lum ilmiy tadqiqot, ilmiy izlanishlar va marketing tadqiqotlari natijasida tuziladi va ilmiy jihatdan asoslanadi. Izlanishlar natijasi sifatida aniq g’oya va loyihaning kotseptsiyasi yaratiladi. G’oya esa real va aniq davr bilan chegaralanadi. Loyihani amalga oshirishda yo’lboshchining roli benihoya kattadir. Shu bilan birga loyihaning muhiti qulay va rag’batlashtirish mexanizmi samarali bo’lishi kerak. Loyiha yo’lboshchisi o’z atrofiga professional mutaxassislardan iborat komandani to’play olsagina, har tomonlama asoslangan loyihani yaratishni ta’minlashi mumkin.
Korxonaning investitsiya loyihasini korxona rahbari va uning etuk mutaxassislari ishlab chiqishadi. Agar korxona mutaxassislarining bilimi va tajribasi etarli bo’lmasa, professional maslahatchilar xizmatidan foydalaniladi. Agar yirik loyihalar ko’p komponetlarga ega bo’lsa, bunday loyihalarga tayyorlashga xalqaro tajribaga ega bo’lgan ekspertlar va mahalliy mutaxasislar jalb etiladi. Ularning bilim va tajribalari tayyorlangan loyihalarning real va ilmiy asoslanganligini ta’minlaydi.
Loyihalarning real bo’lishi uchun, shuningdek, ularni tayyorlash jarayonida ekspertlarning xulosasini olish maqsadga muvofiqdir. Ba’zi hollarda loyihalarni tayyorlash jarayonida ularning samaradorligi pastligi va amaliyotga tadbiq etish qiyinligi ekspertlar tamonidan isbotlanadi. Natijada kelgusidagi unumsiz xarajatlarning oldi olinadi.
Keyingi yillarga loyihalarni tayyorlashga va amalga oshirishga bo’lgan talab O’zbekiston Respublikasida oshib bormoqda. Yuqori talablarga javob beradigan loyihalarni ishlab chiqish va ekspertiza qilish buyicha katta tajriba to’plandi. Buni Toshkentda 2010 yilning may oyida bo’lib o’tgan Osiyo taraqqiyot banki boshqaruvchilarining yillik anjumanida jahonning ko’plab taniqli mutahassislari ta’kidlab o’tdilar.

3.2. Investitsiya loyihalari hujjatlarini tayyorlash bosqichlari

Yuqorida (2.3 savolga qarang) ko’rsatib o’tilganidek, investitsiya loyihalarini xalqaro tajribada uchta yirik bosqichga bo’ladilar:
- investitsiya oldi bosqichi;
- investitsiya bosqichi;
- yangidan vujudga kelgan ob’ektlarni ekspluatatsiya qilish bosqichi.
«Loyihalar tahlili» fanining asosiy vazifasi birinchi bosqich to’g’risida fikr yuritishdir. BMTning YuNIDO nomli bo’limi tomonidan chiqarilgan byulletenida investitsiya oldi bosqichini to’rtda yo’nalishga bo’lib o’rganish tavsiya etiladi. Bular:
- investitsiya kontseptsiyalarini tanlash;
- dastlabki (birlamchi) loyihalarni vujudga keltirish;
- yakuniy loyihani vujudga keltirish va uning texnik-iqtisodiy hamda moliyaviy jihatdan ma’qulligini baholash;
- loyihaning yakuniy muhokamasi va u bo’yicha ma’lum qarorga kelish.
Investitsiya oldi bosqichini bunday yo’nalishlarga ajratish maqsadga muvofiqdir. Chunki avval korxonaning yoki tarmoqning investitsiya yordamida ijtimoiy va iqtisodiy ko’rsatkichlarini yaxshilash imkoniyati bor yoki yo’qligini aniqlash kerak. Bundan keyin investitsiya haqidagi fikrlarni chuqur o’rganib chiqish va shu asosda biznes-rejani vujudga keltirish lozim. Agar bu reja investor va buyurtmachida qiziqish uyg’otsa ishni keyingi bosqichlarda davom ettirish lozim. Bu yo’nalish biznes-rejani chuqur tahlil- qilish va uni iqtisodiy-moliyaviy tomondan baholashdan iborat. Agar bu izlanishlar natijasi ijobiy bo’lsa, loyihalarni vujudga keltirish bilan bog’liq bo’lgan oxirgi xulosa chiqarish yo’nalishiga o’tish tavsiya etiladi. Industrial rivojlangan mamlakatlarda investitsiya oldi bosqichini vujudga keltirish loyiha qiymatining 1,5-5% hajmidagi xarajatni talab etadi. Albatta, bu erda loyiha qiymati hajmi asosiy rol o’ynaydi. Umumiy investitsiya xarajatlaridagi investitsiya oldi bosqichining yo’nalishlari bo’yicha xarajatlar ulushi quyidagicha: birinchi yo’nalishda 0,2 - 1,0%, ikkinchi yo’nalishda 0,25 - 1,5 %, uchinchi yo’nalishda katta loyihalar bo’yicha 0,2 - 1,2 %, kichiklari bo’yicha esa 1,0 - 3,0%ni tashkil etadi.
Investitsiya oldi bosqichida muqobil variantlarga ega bo’lgan bir necha loyihalar o’rganiladi va ulardan samaradorligi pastlari yoki samara bermaydiganlari chiqarib yuboriladi. Bunday loyihalar kelgusi yo’nalishlarda ko’rilmaydi va bu bilan juda katta mablag’ tejablanadi. Loyihalarning investitsiya oldi bosqichini quyidagi chizma ko’rinishida ifodalash mumkin. (3.2.1. chizmaga qarang).

3.3. Investitsiya imkoniyatlarini qidirishni tashkil qilish

O’zbekiston Respublikasida innovatsion, investitsion, ijtimoiy va boshqa turdagi loyihalarga investitsiya manba’larini aniqlashdan ko’ra eng avvalo pishiq – puxta ishlangan loyihalarni ishlab chiqarish dolzarb masala bo’lib hisoblanadi.

Investitsiya loyihalari uchun g’oyalarni qidirish va ular ichida maqbulini tanlab olish juda murakkab hamda mas’uliyatli vazifadir. Birinchidan, bu muammoni echish uchun loyihani vujudga keltirishdan kim mafaatdor ekanligini bilish zarur. Agar bu loyiha ishlab turgan korxona uchun bo’lsa, unda investitsiya kontseptsiyasi shu tarmoqda yig’ilgan tajriba, undagi xodimlarning malakasi, bozor muammolari ma’lum ma’noda belgilangan bo’ladi. Bu korxonalarni boshqaruvchi idoralar ham investitsiya kontseptsiyasini vujudga keltirishda qiynalmaydilar. Ular uchun bunday loyihani amalga oshirish zarurati, korxona mahsulotlari hozircha mavjud talabni etarlicha qondira olmasligi, yoki shu tarmoq shu davrda ustuvor tarmoq ekanligi ham belgilab beriladi.
Инвестиция олди босқичи




Лойиҳаларни баҳолаш ва қарор қабул қилиш
(инвестиция учун)
Лойиҳаларнинг маъқулланиши бирламчи босқичи
Лойиҳаларни реализация қилиш имкониятлари таҳлили




Ижтимоий ва
иқтисодий
баҳолаш
Лойиҳаларни муқобил мавжудлашда бирлам маъқулланган босқич
Зарур инвестиция ҳажми ва мавжуд инвесторлар




Лойиҳаларни ички ва ташқи имкониятла-рини реализация қилишни таҳлили
Лойиҳаларни инвесторлаш учун потенциал маблағларни белгилаш



Қўшимча изланишлар



Лойиҳалар бўйича идоралар вужудга келтириш ва инвестиция тадбирлари кўриниши
Технака-иқтисодий маъқуллаш (асослаш)
Макро ва микро даражалари, лойиҳа-ларни реализация килиш имкониятини таҳлил қилиш




Лойиҳаларни тасдиқлаш вариантларини вужудга келтириш





3.2.1. chizma. Investitsiya oldi bosqichi

Xalqaro tajribada turli sohadagi korxonalar uchun investitsiya kontseptsiyalarini izlab topish uchun asos bo’lib xizmat qiladigan dastlabki shart-sharoitlarning quyidagi tasnifi (klassifikatsiyasi)qabul qilingan:
- ishlab chiqarish yoki qayta ishlash uchun zarur bo’lgan foydali qazilmalar resurslarining mavjudligi;
- qishloq xo’jaligining agrosanoat kompleksi doirasida amalga oshirilishi mumkin bo’lgan loyihalar doirasi hamda qishloq xo’jaligini rivojlantirish potentsialini belgilab beruvchi imkoniyatlari va an’analari;
- ijtimoiy-iqtisodiy va demografik omillar ta’sirida yoki bozorda yangi tovar vujudga kelishi natijasida talab hajmi va tarkibida kelajakda bo’lishi mumkin bo’lgan o’zgarishlarni baholash (Masalan, radiotexnikaning rivojlanishi gramplastinkalar ishlab chiqaruvchi korxona uchun investitsiya kontsepiyalarini yaratishda turtki bo’lib xizmat qiladi);
- import tuzilmasi va hajmi. Bu ko’rsatkichlar import o’rnini bosuvchi ishlab chiqarishlarni yaratishga yo’naltirilgan loyihalarni vujudga keltirishga turtki bo’lishi mumkin;
- o’xshash resurslar va ijtimoiy-iqtisodiy darajaga ega bo’lgan davlatlarning ishlab chiqarish tuzilmasini rivojlantirish bo’yicha tajribalari va an’analari;
- milliy yoki jahon iqtisodiyoti doirasida iste’molchi tarmoqlarda yuzaga kelgan yoki kelishi mumkin bo’lgan ehtiyojlar;
- iste’molchi tarmoqlarda ishlab chiqarish hajmini oshirish rejalari to’g’risidagi yoki ishlab chiqarilgan mahsulotga jahon bozorida talabning o’zgarishini xarakterlovchi axborotlar;
- yagona xom ashyo bazasida turli xil mahsulotlarni ishlab chiqarishning ma’lum va yangidan topilgan imkoniyatlari;
- ommaviy ishlab chiqarishdan iqtisodiy tejamkorlikka erishish maqsadida ishlab chiqarish ko’lamlarini kengaytirish;
- umumiqtisodiy shart-sharoitlar (masalan, hukumat tomonidan qulay investitsiya muhitining yaratilishi, milliy valyuta almashinuv kursining o’zgartirilishi natijasida eksport imkoniyatlarining yaxshilanishi va h.k.).
Yuqorida keltirilganlar loyihalarni investitsiyalash uchun umumiy shart-sharoitlar hisoblanadi. Bu shart-sharoitlar hali loyihalarni tashkil etish uchun to’liq asos bo’la olmaydi. U yoki bu loyiha kontseptsiyasining keyingi bosqichlarini davom ettirish yoki ettirmaslik uchun mutaxassislarning chuqur tahlili natijalari zarur bo’ladi. Moliyaviy manbalardagi axborotlar etarli bo’lishiga qaramay, investor o’zicha biror-bir qarorga kelishdan xavfsiraydi.
Bundan tashqari turli tahlillarga sarf etish uchun uning vaqti ham yo’q. Shuning uchun investor har xil konsul’tantlarga murojaat etishni lozim ko’radi.
Investitsiya bo’yicha konsul’tantlar - bular shunday shaxs yoki firmalarki, ularning asosiy vazifasi o’z mijozlariga mablag’larni qaysi loyihaga sarf etishni tavsiya etishdan iborat.

3.4. Loyihalarni birlamchi tayyorlash va biznes rejalarni o’rni

Loyihalarni birlamchi tayyorlash yo’nalishining asosini biznes – reja tashkil etadi. Kichik loyihalar uchun biznes-reja birinchi darajali asoslovchi hujjat hisoblansada, katta loyihalarni tayyorlashda oraliq hujjat vazifasini o’taydi, xolos. Bunday biznes-rejasining vazifasi quyidagi savollarga javob topishdan iborat:
Investitsiya loyihasining kontseptsiyasi loyiha ustida ishni davom ettirib, texnik-iqtisodiy va moliyaviy jihatdan foydali ekanligini baholash uchun hujjatlar tayyorlashga arziydigan darajada qiziqarli va foydalimi?
Bu kontseptsiyada kelajakdagi muvaffaqiyat uchun hal qiluvchi rol o’ynaydigan, shu sababli alohida e’tibor bilan tadqiq qilinishi shart bo’lgan jihatlar bormi?
Biznes-reja investitsiya loyihalarini asoslaydigan, loyihalarning imkoniyatlarini belgilaydigan, daromad va xarajatlarni hisoblaydigan, mablag’ oqimini ko’rsatadigan muhim hujjatdir. Bu hujjat orqali loyihalar boshqariladi.
Biznes-rejaning asosiy vazifasi loyihalarga tizimli baho berishdan iboratdir.
Biznes-reja iqtisodchi va ishbilarmonlarga quyidagi to’rtta asosiy masalani echishda yordam berishi kerak:
- bozor sig’imi va uni rivojlanish istiqbollarini o’rganishda;
- bu bozorga zarur bo’lgan mahsulotlarni tayyorlash uchun ketadigan xarajatlarni baholash va bu xarajatlarni tovarlarni sotish baholari bilan solishtirib, mo’ljallangan ishning foydaliligi darajasini aniqlashda;
- yangi biznesning birinchi yillarida bozorda kutilishi mumkin bo’lgan to’siqlarni aniqlashda;
- ish rivojlanayotganligi, yoki orqaga ketayotganligini doimiy baholab borish imkonini beruvchi signal - ko’rsatkichlarni aniqlash.
Biznes-reja istiqbol xarakterga ega bo’lib, uni kamida 3 yil yoki 5 yil oldinga tuzish tavsiya etiladi. Biznes-rejada birinchi yil muhim ahamiyatga ega bo’lganligi uchun reja ko’rsatkichlari oylar bo’yicha, ikkinchi yili chorak (kvartal)lar bo’yicha, keyingi yillarda esa yilda bir marta ifoda etiladi. Biznes-reja ma’lum bir tuzilmaga ega bo’lishi kerak. Masalan, YuNIDO ma’lumotnomasida bu tuzilmada, qabul qilinishi mumkin bo’lgan qarorlarni tahlil qilishga bag’ishlangan quyidagi bo’limlarni ajratib ko’rsatish tavsiya etilgan:
1. tovar ishlab chiqarish hajmi va tuzilmasi. Bozor sig’imini va korxonaning ishlab chiqarish quvvatlarini baholash bu uchun asos bo’lib hisoblanadi;
2. mahsulot ishlab chiqarish uchun foydalaniladigan resurslar assortimenti va hajmi;
3. yangi ishlab chiqarish ob’ektlarini joylashtirish;
4. ishlab chiqarishni tashkil qilishning texnik asoslari: kelgusidagi texnologiyalar va ularni realizatsiya qilishni ta’minlovchi uskunalar parki tavsifi;
5. ishlab chiqarish, boshqaruv va savdo xodimlari ishini ta’minlash uchun sarflanadigan xarajatlar hajmi va tuzilmasi;
6. ishlab chiqarish va boshqaruv xodimlari ish faoliyatini tashkil qilish, shu jumladan, mehnat haqi masalalari;
7. loyihani amalga oshirishni tashkiliy-huquqiy jihatdan ta’minlash, shu jumladan, yangi tashkil qilingan ob’ektlarning huquqiy maqomi;
8. loyihani moliyaviy ta’minlash, ya’ni zarur investitsiya summalari, taxminiy ishlab chiqarish xarajatlari, shuningdek, investitsiya resurslarini olish imkoniyatlarni hamda ulardan foydalanishning samaradorligini baholash.
Mahsulotlar realizatsiya qilinadigan bozor va raqobatni baholash biznes-rejada katta o’rin tutadi. Ishlab chiqarayotgan mahsulotingiz nihoyatda sifatli, oxirgi texnika va texnologiya talablariga javob beradigan bo’lishining o’zi hali ijtimoiy natija emas. Eng muhimi, mahsulotingiz iste’molchiga kerakli bo’lishi va u realizatsiya qilinishi kerak. Shuning uchun bu bo’limning asosiy vazifasi sizning ishlab chiqaradigan mahsulotingiz o’z iste’molchisini topa olishi va raqobatga chidamliligiga investorni ishontira olishdan iboratdir.
Mahsulot realizatsiya qilinadigan bozorlarni o’rganish davrida, ularni to’rt guruhga bo’ladilar:
- siz ishlab chiqaradigan mahsulotingizni iste’molchilar bilmaydigan bozorlar;
- ishlab chiqarmoqchi bo’lgan mahsulotingizni iste’molchilar biladigan, lekin sotib olmaydigan bozorlar;
- sizning raqobatchingiz mahsulotini sotib oladigan bozorlar;
- iste’molchilar sizning mahsulotingizni sotib oladigan bozorlar.
Ana shu bozor turlari chuqur tahlil qilingandan keyin loyiha mahsulotini qaerda va necha so’mdan sotish kerakligi aniqlanadi.
Biznes-rejadan tashqari, agar investitsiya asosiy fondlarni kengaytirish yoki rekonstruktsiya qilishga sarf etilsa, unga smeta ham tuziladi.
Biznes-rejaning ahamiyati
Amaliyotda kichik biznes tadbirkorlari biznes-reja tuzishga keng e’tibor bera boshladilar. Korporativ biznesda biznes-reja boshqaruvning eng asosiy vositasi sifatida e’tirof etiladi. Shuning uchun ham biznes-reja hamma uchun kerak: bankirlar, investorlar, kompaniya menejerlari va o’z istiqbollari va vazifalarini tushunib etishni xohlagan xodimlar uchun biznes-reja kerak. Asosan investorlar va hamkorlar o’z g’oyalarini puxta tahlil etishlari, ularning to’g’riligini tekshirishlari uchun biznes-reja juda muhim. Biznes-rejasiz tijorat faoliyati bilan shug’ullanishning umuman iloji yo’q, chunki muvaffaqiyatsizlik qaltisliklari juda yuqori bo’lishi mumkin.
Biznes-rejaning mohiyati va turlari
Biznes-reja - bu korxonaning kelgusidagi barcha asosiy jihatlarini yoritib beruvchi va korxonaning jozibadorligi, etakchi va uning investitsiya loyihasi layoqatliligini isbotlovchi hujjatdir.
Biznes-rejani tuzish sabablari quyidagilar hisoblanadi:
1. Tashqi foydalanish uchun. Ishni investorlar va hamkorlarga taqdim etish uchun.
2. Ichki foydalanish uchun. Bu erda ish barcha kuchli va zaif tomonlari bilan taqdim etiladi. Biznes-rejaning bunday varianti boshqaruv vositasi sifatida doimiy tarzda foydalaniladi. Korxonada, agar biznes-reja ichki foydalanish uchun ishlab chiqilsa, muhim ustunliklarga erishishi mumkin. Uni yozish jarayonida, tashqi xamkorlarga hech qachon yozilmasligi kerak bo’lgan, tijorat nuqtai nazaridan maxfiy bo’lgan ko’pgina masalalalrni ko’rib chiqish mumkin bo’ladi.
Biznes-rejada tuzib unda investitsiya olish nazarda tutilsa, korxona oladigan daromadning 20-50% foiz stavkalarini qaytarish, va boshqa unimsiz xarajatlarga sarflanishi mumkin. Agar korxonaning ichki imkoniyatlarini to’la ishlatib rejadagi maqsadga erishish mumkin bo’lsa shu varianda ishni tashkil qilgan afzalroq. Shuning uchun ichki masalalarni echishga qaratilgan ichki biznes-reja tuziladi.
Rivojlanishning barcha variantlari va strategiyalari ichki biznes-rejani yozishda oldindan ishlangan bo’lishi lozim. Agar investorni jalb etish oqlangan bo’lsa, u holda investor va korxona ham bitim uchun etarli asosga ega. Shunday qilib, ikki tomon ham birinchi navbatda ichki yo’naltirilgan biznes-rejani tuzishdan manfatdordir. Tashqi foydalanish uchun tuzilgan biznes-reja avvalo ichki imkoniyatlar cheklangan bo’lganligi uchun tuzilishi kerak.
Shunday qilib, biznes-rejaning yo’nalishi tadbirkorlarga quyidagi vazifalarni hal etishga yordam beradi:
1. Bo’lg’usi savdo bozori rivojlanishining hajmi va istiqbolini o’rganib chiqish;
2. Bozor uchun kerakli mahsulotlarni ishlab chiqarish xarajatlarini baholash, ishning unumdorligini aniqlash uchun o’z tovarlarini sotish mumkin bo’lgan narxlarni qiyoslash;
3. Uni sotishning dastlabki yillarida to’siqlarini topish;
4. Biznes holatini muntazam nazorat qilish mumkin bo’lgan ko’rsatkichlarni aniqlash.
Alohida aytish joizki, biznes-reja odatda istiqbolga tuziladi va uni oylar bo’yicha taqsimlagan holda tuzish kerak, ikkinchisi uchun – choraklar bo’yicha va faqatgina 3-yildan boshlab yillik ko’rsatkichlar bilan cheklanish lozim.
Afsuski, iqtisodiy sharoitlarimizda bunday rejalashtirishning hali iloji yo’q, chunki iqtisodiy vaziyat juda tez o’zgarmoqda. Bir yildan ko’proq oraliqqa rejalashtirish xato bo’lishi mumkin. Ko’pchilik hozir bir yilllik reja tuzish bilan chegaralanmoqda.
Biznes-rejaning tarkibi
Har qanday biznes o’z xususiyatlariga ega, binobarin, har qanday vaziyatlarda qulay bo’lgan «standart» reja mavjud bo’lishi ehtimol. Har qanday biznes-rejaning yagona sinalgan tuzish tamoyili mavjud.
Haqiqatda, ba’zan muammoning mohiyati adekvat tarzda yoritish uchun uni muhitga oid qiladilar, lekin shu bilan birga o’quvchining qiziqishi susaymasligi uchun uni haddan tashqari murakkab qilib bo’lmaydi. Ko’pgina loyihalar 10-20 bet doirasida cheklangan bo’lishi lozim. Korporativ korxonalarning biznes-rejalari va xalqaro moliyaviy institutlarning talablari bo’yicha tayyorlangan biznes rejalar katta hajmda va aniq ma’lumotlar va dalillardan tashkil topadi. Biznes-rejaning taqdim etilgan mazmuni ixtiyoriy hisoblanadi. Shu bilan birga, u ko’zda tutilishi shart bo’lgan barcha asosiy jihatlarni o’z ichiga oladi, shuning uchun unga etarli e’tibor bilan yondoshish zarurdir.
Biznes-rejaning xulosasiG’rezyumesi (1-2 varaq)dan tashkil topishi maqsadga muvofiqdir. Biznes-rejaning quyidagi ma’lumotlar beriladi:
Rejaning maqsadi
Moliyaga ehtiyoj, uning maqsadi va ular qanday maqsadlarga mo’ljallanganligi. Biznes va uning maqsadli mijozining qisqacha yoritilishi. Sizning biznesingiz raqiblaringizning biznesidan farqli o’laroq nimani bajaradi. Sizning biznesingizga aynan nima ishonch uyg’otishi lozim (hisobot materiallari, guruh rahbarining malakaliligi, patent va litsenziya, sertifikat va boshqalar).
Asosiy moliyaviy takliflardan foyda
Maqsad va vazifalar
G’oyalar tahlili
Faoliyatning asosiy yo’nalishlari va maqsadlari. Tarmoqning tavsifi (iqtisodiyot sektorlari)
Mahsulot
MahsulotG’xizmatlarning yoritilishi va ularning tatbiq etilishi
Ajralib turuvchi sifatlari yoki beqiyoslik
Sizning biznesingiz uchun zarur bo’lgan texnologiya va malaka
LitsenziyaG’patent huquqi
Bozorning kelgusi salohiyati
Bozor tahlili
Xaridorlar
Raqiblar (ularning kuchli va zaif tomonlari)
Bozor segmenti
Bozor hajmi va uning o’sishi
Bozordagi baho ulushi
Korxona mijozlarining tarkibi
Raqobatning ta’siri
Marketing rejasi
Marketingni joylashtirilishi (mahsulotG’xizmatning raqobatbardoshligini ta’minlash) – mahsulot, xizmatlarning raqobatlashuvchi firmalar bilan qiyoslagandagi asosiy tavsiflari
Narx shakllanishi
Tovarni targ’ib etish sxemasi
Savdoni rag’batlantirish usullari
Ishlab chiqarish rejasi
Ishlab chiqarish va maydonlarning joylashtirilishi
Jihozlar
Asosiy materiallar va jihozlarning ta’minot manbalari
Subpudratchilardan foydalanish
Boshqaruvchi xodimlar
Asosiy boshqaruvchi tarkib
Boshqaruvchi tarkibni mukofotlash
Xodimlar soni va sifatini rejalashtirish bo’yicha qisqacha xulosalar.
Talab etilayotgan mablag’lar manbalari va hajmi
Bu pullarni qaerdan, qaysi shaklda va qanday muddatlarda olishinishi
Mablag’larni qaytarish sxemasi va muddati
Moliyaviy rejaning asosiy punktlari va xatarni baholash, savdo hajmi, foyda, tannarx va h.k.
Xatar, uni qay tarzda chetlab o’tish mumkin
Mufassal moliyaviy reja
Savdo hajmini bashoratlash
Foyda va zararni baholash
Naqd pullar harakatini tahlil etish
Yillik balans
Biznes-reja xulosalardan boshlanishi lozim, ularni siz eng oxirgi navbatda yozasiz, lekin aynan ular biznes-rejangizning dastlabki punkti bo’lishi lozim.
XulosaG’rezyume qisqacha – 2-3 bet atrofida bo’lishi lozim. Rezyume - bu mustaqil reklama hujjatidir, chunki unda biznes-rejangizning asosiy qoidalari, holati mavjud bo’ladi. Bu ko’pgina doimiy investorlar o’qiydigan yagona qism hisoblanadi. Investor esa, avvalambor quyidagi ma’lumotni bilishni xohlaydi: kredit miqdori, qanday maqsad uchun kerakligi, qoplashning ko’zda tutilgan muddatlari, kim loyihani investitsiyalashni xohlashi, qarzdor qanday shaxsiy mablag’larga ega?
Agar rezyume aniq, sodda va ishonarli qilib yozilgan bo’lsa investor yoki biznes-reja o’qiyotgan ekspert uni barcha sahifalarini o’qishga qiziqadi hamda astoydil o’rganishga kirishadi.

3.5. Loyihani yakuniy varianti va uning texnik-iqtisodiy hamda moliyaviy jihatdan ma’qulligi

Loyihalarni texnik-iqtisodiy va moliyaviy asoslashda, uning barcha jihatlari (ya’ni texnik, moliyaviy, tijorat jihatlari) bilan bog’liq bo’lgan muammolarni muqobil suratda ko’rib chiqiladi. Bu vazifani faqat iqtisodchilarning o’zlarigina uddalay olmaydilar, shu sababli loyihalarni tayyorlashning bu bosqichida turli sohadagi mutaxassislar guruhi ishtirok etishi maqsadga muvofiq bo’ladi.
Bular:
- shu tarmoqda ish tajribasiga ega bo’lgan iqtisodchi (iloji bo’lsa mutaxassislar guruhiga iqtisodchi rahbarlik qilishi kerak);
- mahsulot realizatsiya qilinadigan bozorni tahlil qiladigan mutaxassis (marketolik);
- mahsulot ishlab chiqarish texnologiyasini yaxshi biladigan bir yoki bir necha muhandis-texnolog;
- mahsulot xususiyatlarini, uni sotishda yuzaga kelishi mumkin bo’lgan muammolar, xizmat ko’rsatishni yaxshi biladigan muhandis-konstruktor;
- shunga o’xshash ishlab chiqarishlarni barpo etish bilan shug’ullangan quruvchi-muhandis;
- shu turdagi ishlab chiqarishlarda xarajatlar hisobini yuritish bo’yicha mutaxassis.
Doim ishlovchi mutaxassislar bilan bir qatorda guruh ishida loyihaning ayrim muammolari bo’yicha mutaxassislar ham (masalan, ekologlar) vaqti-vaqti bilan jalb etilishi mumkin. Loyihani qabul qilishga, ya’ni uni qabul qilishga qandaydir omillar ta’sir ko’rsatishi aniqlansa, loyiha guruhi darhol bu to’siqni bartaraf etuvchi muqobil echimlarni topishi lozim.
Loyihani yakuniy shakllantirish va uni to’liq texnik-iqtisodiy va moliyaviy asoslashning mazmunini yakuniy qarorga kelish uchun zarur bo’lgan barcha turdagi ma’lumotlarni tayyorlash tashkil etadi.
Loyihalarni texnik-iqtisodiy asoslash deganda - ularning maqsadga muvofiq ekanligi va standartligini ko’rsatadigan, hisoblanadigan hujjatlar majmuasini tayyorlash tushuniladi.
Bu investitsiya oldi hujjat bo’lib, unda loyihalar muhandislik-konstruktorlik, qurilish-texnologik tomondan asoslanadi. Tajribada bu jarayonga bir yoqlama yondashish uning hamma loyihalar uchun bir xil modelini topish juda qiyin.
TIA bo’limlarining taxminiy tuzilmasi quyida keltirilgan:
1. Loyihalarni vujudga keltirish shart-sharoitlari va g’oyasi:
1.1. Loyiha g’oyasining mazmuni.
1.2. Loyiha tashabbuslari.
1.3. Loyiha bo’yicha ma’lumotlar.
2. Bozor tahlili va marketing strategiyasi:
2.1. Umumiqtisodiy tahlil.
2.2. Marketing bo’yicha izlanishlar.
2.3. Loyiha strategiyasi asoslari.
2.4. Marketing kontseptsiyasi.
2.5. Marketing tarmoqlari va xarajatlari.
3. Loyihani resurslar bilan ta’minlanganligi:
3.1. Xom ashyo va materiallar tasnifi (klassifikatsiyasi).
3.2. Materiallarga bo’lgan talabning o’ziga xos xususiyatlari.
3.3. Material resurslar mavjudligi va ularni etkazib berish.
3.4. Materiallarni etkazib berish marketingi.
3.5. Butlovchi mahsulotlar va material resurslar xarajatlari.
4. Loyihalardagi ob’ektlarni joylashadigan o’rni va atrof-muhit:
4.1. Ob’ekt joylashadigan joy tahlili.
4.2. Tabiiy muhit.
4.3. Atrof-muhitning ta’sirini baholash.
4.4. Ijtimoiy-iqtisodiy siyosat.
4.5. Loyihalarning infratuzilmasi holati.
4.6. Loyiha uchun joyni tanlash.
5. Loyihalash va texnologiya:
5.1. Ishlab chiqarish dasturi va quvvatlar.
5.2. Loyiha uchun texnologiya tanlash.
5.3. Loyiha uchun texnologiya sotib olish.
5.4. Loyiha uchun asosiy hujjatlarni tayyorlash.
5.5.Loyiha uchun kerakli mashinalar va uskunalarni tanlash.
5.6. Aholi uchun uy-joy qurish.
5.7. Texnikaviy xizmat ko’rsatishga qo’yiladigan talablar.
5.8. Umumiy investitsiya xarajatlarini baholash.
6. Loyihalar ko’rsatilgan korxonani tashkil qilish va boshqa xarajatlar:
6.1. Korxonani boshqarishni tashkil etish.
6.2. Loyihalashni tashkil etish.
6.3. Umumxo’jalik va umumishlab chiqarish xarajatlari.
7. Mehnat resurslari:
7.1. Ijtimoiy-iqtisodiy va madaniy muhit.
7.2. Xodimlarning toifa bo’yicha mehnat resurslariga talabi.
7.3. Shtat jadvali.
7.4. Xodimlarni o’qitish-o’rgatish va qayta tayyorlash rejasi.
7.5. Xodimlar mehnatiga haq to’lash xarajatlarini baholash.
8. Investitsiya loyihasini amalga oshirishni rejalashtirish:
8.1. Investitsiya loyihasini amalga oshirishni rejalashtirishning maqsadi.
8.2. Loyihalarni amalga oshirish bosqichlari.
8.3. Loyihalarni amalga oshirish grafigi.
8.4. Loyihalarni amalga oshirish byudjeti.
9. Investitsiya loyihalarini moliyaviy tahlili va investitsiyalarni baholash:
9.1. Loyihalar moliyaviy tahlilining maqsadi va vazifalari.
9.2. Loyiha xarajatlarini baholashning tahlili.
9.3. Loyihalarning iqtisodiy samaradorligini baholash uslubi.
9.4. Investitsiya loyihalarini moliyalashtirish.
Ijobiy TIAni vujudga keltirish uchun loyiha g’oyasi mamlakat va hududdagi umumiqtisodiy sharoitlarga mos kelishi kerak.
Loyiha g’oyasida investitsiyaning aniq mazmunini ifoda qilish va investorlarning nima uchun bu loyihaga qiziqishi sabablarini belgilab berish zarur. Bu bo’limda loyihaning tarixi, g’oyaning vujudga kelish sababi, u bo’yicha oldin qilingan izlanishlar bayonoti beriladi.

Qisqacha xulosalar

Loyiha tahlili uning g’oyasi yaratilishi bilanoq boshlanadi, chunki g’oyaning ko’pi birinchi muhokama bosqichidayoq uni kelajagi yo’qligi sababli tugatilishi mumkin.
Loyiha tahlili investitsiya oldi bosqichida ham amalga oshiriladi. Bu bosqich to’rtta yo’nalishga bo’lib o’rganiladi. Bular:
1. investitsiya kontseptsiyalarini tanlash;
2. dastlabki loyihalarni vujudga keltirish;
3. yakuniy loyihalarni vujudga keltirish va ularni moliyaviy baholash;
4. loyiha bo’yicha yakuniy qarorga kelish.
Investitsiya oldi bosqichida bir necha muqobil variantlarga ega bo’lgan loyihalar o’rganiladi va ulardan samarasi pastlari chiqarib yuboriladi. Turli sohalardagi korxonalar uchun investitsiya kontseptsiyalarini izlab topish uchun asos bo’lib shart-sharoitlar tasnifi (klassifikatsiyasi) qabul qilingan. Bunga foydali qazilmalar, qishloq xo’jalig potentsialini belgilovchi omillar, demografik omillar va h.k.lar kiradi.
Loyihalarni birlamchi tayyorlash bosqichining asosini biznes-reja tashkil etadi. Biznes-reja investitsiya loyihalarini asoslaydigan, loyihalarning imkoniyatlarini belgilaydigan, daromad va xarajatlarni hisoblaydigan, mablag’ oqimlarini ko’rsatadigan muhim hujjatdir.
Biznes-reja bozor sig’imini o’rganish, mahsulot ishlab chiqarish xarajatlarini baholash, bozorda kutilishi mumkin bo’lgan to’siqlarni belgilash, ishlarning borishi to’g’risida signal ko’rsatkichlarni aniqlashda iqtisodchilarga yordam beradi.
Loyihalarni tayyorlashda mutaxassislarning optimal tarkibga ega guruhi ishtirok etishi lozim. Gohida loyihani baholash ishiga ishchi guruhga kirmaydigan mutaxassislar ham jalb etilishi mumkin. Loyihalarni texnik-iqtisodiy asoslash o’z ichiga bir necha bo’limlarni oladi.
Bular:
Loyihalarni vujudga keltirish shart-sharoitlari va g’oyasi.
Bozor tahlili va marketing strategiyasi.
Loyihalarning resurslar bilan ta’minlanganligi.
Loyihalarda ob’ektlarni joylashgan o’rni va atrof-muhit.
Loyihalash va texnologiya.
Loyihada ko’rsatilgan korxonani tashkil etish va boshqa xarajatlar.
Mehnat resurslari.
Investitsiya loyihalarini amalga oshirishni rejalashtirish.
Investitsiya loyihalarini moliyaviy tahlil qilish va investitsiyalarni baholash.

Nazorat va muhokama uchun savollar

1. Loyiha g’oyasi nima uchun tahlil qilinadi?
2. Investitsiya loyihalari hujjatlarini tayyorlash bosqichlariga tavsif bering.
3. Investitsiya oldi bosqichining asosiy vazifalari nimalardan iborat?
4. Investitsiya kontseptsiyalarini izlab topish uchun asos bo’luvchi shart-sharoitlarni sanab o’ting.
5. Biznes-reja nima va uning vazifalari nimadan iborat?
6. Biznes-reja tuzilmasiga tavsif bering.
7. Loyihalarga yakuniy baho berish uchun jamlanadigan mutaxassislar guruhi qanday bo’lishi kerak?
8. Loyihalarni texnik-iqtisodiy asoslash bosqichlariga izoh bering?
9. Loyiha uchun texnologiya tanlash kerakmi?
10. Loyiha uchun texnologiya sotib olish kerakmi? Qanday texnologiyalar tanlovi o’tkaziladi?
11. Loyiha uchun asosiy hujjatlarni tayyorlash kerakmi?
12. Loyiha uchun kerakli mashinalar va uskunalarni tanlash kerakmi?

4.1. Инвестиция лойиҳаларини танлашда молиявий-иқтисодий баҳолашнинг роли



Ҳар қандай туркумдаги лойиҳаларни баҳолашда лоҳиҳадан олинадан наф аниқланади. Улар пул ва пул бўлмаган манфатдорлик бўлиши мумкин. Аввало пул кўринишидаги манфатларни ҳисоблаш услубларини кўриб ўтайлик. Бунинг учун инвестиция лойиҳаларига мурожат этамиз.

Реал активларга маблағ сарф қилишнинг мақбул вариантларини танлаш ва асослаб бериш жараёнида инвестиция лойиҳаларини иқтисодий-молиявий баҳолашнинг аҳамияти жуда катта. Бошқа барча жиҳатлари ижобий бўлгани ҳолда ҳам қуйидаги шартларни таъминламаган лойиҳа амалга ошириш учун қабул қилинмайди:

1. товарларнинг реализация қилинишидан келган даромадлар сарф этилган харажатларни қопламаса;

2. лойиҳани маблағ билан таъминлайдиган инвестор ўртача фойда меъёридан кам бўлмаган рентабеликка эришмаса;

3. инвестор учун маъқул келадиган давр ичида харажатлар қопланмаса.

Мана шу шартларнинг бажарилиши реал эканлигини аниқлаш инвестиция лойиҳаларини молиявий-иқтисодий баҳолашнинг энг муҳим вазифаси ҳисобланади.

Бундай баҳолашни ўтказиш бир қанча сабабларга кўра, анча қийин. Бу сабаблар қуйидагилардир:

- биринчидан, инвестиция харажатлари бир марта қилиниши ёки узоқ муддат ичида бир неча марта такрорланиши мумкин;

- иккинчидан, инвестиция лойиҳаларини амалга оширишдан натижа олиш жараёни ҳам узоқ давом этиши мумкин;

- учинчидан, узоқ муддатли операцияларни амалга ошириш инвестиция лойиҳаларининг барча жиҳатларини баҳолашда ноаниқлик даражаси ошишига, турли хатоликларга йўл қўйилишига олиб келади.

Айнан ана шу омилларнинг мавжудлиги инвестиция лойиҳаларини баҳолашнинг махсус, хатолик даражаси минимал бўлган, етарлича асосланган қарорлар қабул қилиш имконини берадиган услубларини вужудга келтиришни тақозо этди.



4.2. Дисконтлаш ҳақида тушунча



Дисконтлаш – бу иқтисодиётда ХХ асрнинг иккинчи ярмидан жаҳон молиявий иқтисодиётига кенг кўламда кириб келган янги назария ва услубдир.

Инвестиция лойиҳаларини баҳолашнинг махсус услублари вужудга келишига сабаб, пул маблағлари қийматининг вақт давомида ўзгариб туришидир. Яъни бугунги бир сўм қиймати бир йил кейин олинадиган бир сўм қиймати билан бир хил эмас.

Бир хил суммадаги пулнинг турли вақтда ҳар хил қийматларга эга бўлишига бир қанча сабаблар мавжуд:

- биринчидан, бу ҳолат инфляция жараёнлари билан изоҳланади, яъни баҳолар даражасининг кўтарилиши оқибатида бугун бир сўмга олиш мумкин бўлган товарни бир йилдан сўнг бир ярим ёки икки сўмга сотиб олиш мумкин бўлади;

- иккинчидан, ҳар қандай тижорат операциясига (шу жумладан, банк депозитига) қўйилган бир сўм пул унинг ёрдамида олинган даромад ҳисобига бир йилдан кейин каттароқ миқдордаги пулга айланади. Бу ҳолат молиявий операцияларнинг аксиомаси ҳисобланади ва инвестиция лойиҳаларини иқтисодий асослаш ва таҳлил қилиш механизмини белгилаб беради.

Демак, ҳар бир молия мутахассиси ёки инвестицияларни таҳлил этаётган мутахассиснинг асосий шиори қуйидагича бўлмоғи керак:

Бугунги олинган бир сўм, келгусида олинадиган бир сўмдан қиймат жиҳатидан каттадир.

Буни жуда оддий мисолда кўришимиз мумкин. Агар сиз 100 сўм пулни 10% ставка билан банкка қўйсангиз, келгуси йили (уни FV деб белгилймиз), сизнинг омонатингиз:

FV1 =100+100 * 0,1=110 сўмга тенг бўлади.

Агар пулингизни яна бир йил олмайсиз, деб фараз қиладиган бўлсак, иккинчи йилнинг охирига бориб сизнинг омонатингиз:

FV2=[100(1+0,10) * (1+0,10)]=100(1+0,10)2 = 100*1,21 = 121 сўм бўлади.

Жамғармалар кўпайишининг бу модели мураккаб фоизлар модели дейилади ва қуйидагича ёзилиши мумкин (1-формула):

FVn = РVn (1 + k)n

Бу ерда: FV (инг. future value) – бугун инвестиция қилинаётган сумманинг келгусидаги, яъни маълум давр ўтгандан сўнгги – инвестор эга бўлиши мумкин бўлган қиймати;

РV (инг. present value) - келажакда даромад олиш учун инвестиция қилинаётган сумманинг жорий (бугунги) қиймати;

k - инвестицияларнинг даромадлилик даражаси. Бизнинг мисолимизда у жамғарма омонатлари бўйича банк фоиз ставкасига, умумий ҳолларда эса бир неча муқобил лойиҳалар бўйича энг юқори бўлган кутилаётган соф фойда меъёрига тенг;

n - инвестициялар ҳаракатда бўлиб даромад келтириб турадиган муддат. Бизнинг мисолимизда омонатларни банкда сақлаш даври (йил, ой, кун). Агар омонатлар бўйича йилига бир марта даромад ҳисобланса, n йилларнинг тартиб рақамини, ҳар ойда ҳисобланса, бир ойлик даврлар тартиб рақамини кўрсатади.

Амалиётда юқорида келтирилган формула ёрдамида келгуси қийматларни ҳисоблашда махсус ҳисоблаш дастурларидан, шунингдек, k ва n нинг турли миқдорларида инвестициялар дастлабки миқдорининг ўсиб бориши коэффициентлари киритилган махсус жадваллардан фойдаланилади (1-3 иловалар).

Бугун инвестиция қилинаётган маблағларнинг келгусидаги қийматини ҳисоблаш жараёни дисконтлаш деб юритиладиган молиявий ҳисоб-китобларнинг бир кўринишидир. Дисконтлашнинг иккинчи тури келгуси қийматни ҳисоблашга тескари жараён бўлиб, келгусида олидадиган сумманинг жорий даврдаги қийматини ҳисоблаб топиш имконини беради.

Бунда келгусида маълум сумммага эга бўлиш учун бугун қанча миқдорда инвестиция қилиш кераклиги ҳисоблаб топилади. Албатта, келажакда олинадиган сумма бугун биз фойдали ишга сарфлаётган ва биз кутган миқдорда фойда келтирадиган инвестиция суммасидан кўп бўлиши керак эмас. Дисконтлашнинг бу тури жорий қийматни ҳисоблаш ёки келтирилган, дисконтланган қийматни аниқлаш дейилади. Бундай ҳисоб-китобни бажариш учун келгуси қийматни ҳисоблаш формуласига нисбатан тескари формуладан фойдаланилади (2-формула):

РVn = FVn / (1+k)n = FVn * 1 / (1+k)n

Бу ерда: РVn – n йилдан сўнг олинадиган сумманинг келтирилган, жорий қиймати( дисконтлаш коэффиценти k га тенг бўлганда n йилдан сўнг FVn миқдордаги суммани олиш учун бугун қилиниши керак бўлган инвестиция суммаси);

FVn – n н йилдан сўнг олинадиган сумма.

Агар k биз маблағимизни ўзимиз учун қулай бўлган инвестиция лойиҳасига сарфлаганимизда ҳақиқатда олишимиз мумкин бўлган даромад даражасини акс эттирcагина, бу формула мазмунга эга бўлади.

Мисол: Айтайлик, инвестор трактор заводининг акцияларини сотиб олмоқчи бўлсин. Заводнинг ҳар бир акцияси 10 минг сўмдан таклиф қилинаётган ва 5 йилдан кейин акцияларнинг баҳоси 2 марта ошиши кутилаётган бўлса, шунингдек, маблағни банк депозитига қўйганда 10% даромад олиш имконияти мавжуд бўлса, акцияларни сотиб олиш мақсадга мувофиқми ёки йўқми?

Демак, акциялар баҳоси 5 йилдан сўнг икки мартага ошади ва 20 минг сўмни ташкил этади. Жорий қийматни ҳисоблаш формуласини қўллаб, қуйидагиларни топамиз:

РV5 =20000 * 1 / ( 1+0,10 )5 = 20000 * 0,6209=12 418 сўм

Демак, 5 йилдан сўнг ҳар бир акциянинг қиймати 20000 сўмни ташкил этса, унинг бугунги қиймати 12418 сўмга тенг бўлар экан. Яъни инвестор ҳар бир акцияни сотиб олиш учун 10000 сўмдан емас, 12418 сўмдан сарфлаганда ҳам маблағ сарфлашнинг бу варианти банкка маблағ қўйишдан кўра самаралироқдир.

Агар фоиз ставкаси 15% дан ортиқ бўлса, маблағни банк депозитига қўйиш самаралироқ бўлишини худди шу усулда ҳисоблаб топиш мумкин.

Дисконтлаш ставкасини танлашда амалдаги шаклланган ёки кутилаётган ўртача ссуда фоизи даражасига асосланиш лозим. Бозор иқтисодиёти шароитида у бозор конъюнктурасига, мамлакатнинг, тармоқнинг ва фирманинг, шунингдек, бошқа мамлакатларнинг иқтисодий ривожланиши истиқболларига боғлиқ.



4.3. Аннуитетнинг келгуси қиймати



Инвестиция лойиҳаларини молиявий-иқтисодий баҳолаш тамойилларини яхшироқ тушуниб олиш учун молиявий операцияларнинг яна бир, келажакда маълум суммани тўплаш учун ҳар йили пул маблағлари тўлаб борилишини кўзда тутувчи турини таҳлил қилиб кўришимиз зарур. Аннуитет (ингл. аnnuite - йиллик тўлов) деб номланадиган бу турдаги операцияларга амортизация фондини жамғариш, яъни аста-секин эскирган асосий фондлар ўрнига янгисини сотиб олишга етарли бўлган пул суммасини жамғариш мисол бўла олади. Асосий воситаларнинг қиймати жуда юқори бўлганлиги сабабли тўлиқ эскириб бўлганида уларни фақат жорий йилда олинган фойда ҳисобигагина янгилаб бўлмайди. Бундай ҳолатдан қутулишнинг бирдан-бир тўғри йўли амортизация фондларини шакллантириб боришдир. Бу механизм шунчалик муҳимки, бутун дунё мамлакатлари томонидан тан олинади ва амортизация суммаси солиққа тортилмайди.

Аммо амортизация ажратмалари улар учун белгиланган вазифани бажаришлари учун, менежерлар ҳозирда қилинаётган маълум миқдордаги ажратмалар ҳисобига келажакда қандай суммага эга бўлишларини билишлари керак. Бундай ҳисоб-китобларни 1-формула ёрдамида бажариш мумкин бўлса-да, электрон жадваллар ва махсус маълумотномалардан фойдаланиш анча қулайроқ усул ҳисобланади.

Мисол. Айтайлик, сиз ҳар йилнинг охирида 1 млн. сўмдан 3 йил давомида 10% ставка билан банкдаги махсус ҳисобвараққа маблағ ўтказиб бордингиз. 3 йилдан сўнг сиз қандай суммага эга бўласиз? Биринчи йил ўтказилган миллион сўм банкда 2 йил туради, иккинчи миллон сўм эса 1 йил туради, учинчи миллион эса учинчи йил охирида ўтказилгани учун ҳам фоиз ишлаши нуқтаи назаридан банкда ҳеч қанча муддат турмайди. Келгуси қийматни ҳисоблаш формуласи ёрдамида ҳар бир ўтказма учинчи йил охирига қадар қандай миқдоргача ўсиб боришини ва уларни қўшиб, шу муддатда қанча миқдордаги маблағга эга бўлишимизни топамиз.

4.3.1-жадвал

Инвеститцияларнинг келгусидаги қиймати ҳисоб-китоби

		Маблағ ўтказиладиган йил тартиб рақами

		Фоиз даромади ҳисобланадиган вақт (йил)

		Йиллик ўтказма (ажратма)нинг келгуси қиймати (млн.сўм)



		1

2

3

		2

1

0

		1,00 * (1+0,10)2 = 1,21

1,00 * (1+0,10)1 = 1,10

1,00 * (1+0,10)0 = 1,00



		Жами

		Келгуси қиймат

		3,31







Бу жараёнларни графикда қуйидагича тасвирлаш мумкин:



           Йиллар                                 FVА3

                                                                      Шундай қилиб,

                                                                      аннуитетнинг якуний суммаси

                                                                      қуйидагича топилди:

                 1              2              3              



                                                       1,0

                                                                      1,0

                                      1,0

                                                                      1,1

                       1,0

                                                                      1,21

                                                                                            3,31

FVА3 = 1,00 * (1+ 0,10)2 + 1,00 * (1+0,10)1 + 1,00 * (1+0,10)0 = 3,31

Бу ҳисоблаш схемасини универсал формула кўринишида тасвирлаймиз (3-формула):

                                               ⁿ

FVАn = Σ PМТt * (1 + k)n - 1

                                                              t = 1

Бунда, FVAn - аннуитетнинг келгуси қиймати (ингл. future value of annuite);

РМТt - t-давр охирида тўланадиган (ажратиладиган, ўтказиладиган) сумма;

n - даромад олинадиган даврлар (ойлар, чораклар, йиллар) сони;

k- даромад даражаси.

Агар ҳамма даврлардаги тўловлар миқдори бир хил бўлса, бу тенгламани ҳеч бир қийинчиликсиз қуйидаги кўринишда ёзиш мумкин (4-формула):

                                                ⁿ

FVAn = Σ PМТt * (1+ k)t - 1

                                                                  t=1

Формулада биринчи ва охирги йилги тўловлар ўринлари алмашиб қолганлиги туфайли биринчи (tq1) йилги тўлов ҳеч қандай даромад келтирмагандек (чунки, (1+k)1-1 миқдор 0 га тенг бўлади) ва аксинча, охирги (tqn) йилги тўлов ‘са даромадга энг кўп ҳисса қўшгандек бўлиб кўринади. Аммо тўловларнинг мутлақ ҳажми бир хил бўлганлиги туфайли бу «математик адолатсизлик» олинадиган натижаларга таъсир кўрсатмайди. Аксинча бу ҳолат аннуитетни ҳисоблаш формуласини янада соддалаштириш имконини беради. Бундай соддалаштириш натижасида формула қуйидаги кўринишни олади (5-формула):

FVAn = PМТt * FVA1n, k

FVA1n, k - фоиз даромади ставкаси k га тенг бўлган шароитда ва n давр мобайнида 1 сўмлик аннуитетнинг даромад олинадиган ҳар бир давр охиридаги келгуси қиймати (2-4 иловалар). У қуйидаги формула ёрдамида аниқланади (6- формула):

FVA1n, k = [(1+k)n - 1] / k

Тўловлар ҳамма даврлар учун бир хил бўлган бундай аннуитет унификация қилинган (стандарт) аннуитет деб аталади.

Аннуитет бўйича сумманинг ўсиб боришини ҳисоблашда махсус жадваллардан фойдаланиш мумкин (2-илова). Бунда, аввало, фоиз ставкаси k га тенг бўлган шароитда бир сўмнинг n - йилдаги келгуси қиймати жадвалдан топилади ва сўнгра топилган коэффициент пул оқимининг йиллик суммаси (РМТ)га кўпайтирилади.



4.4. Аннуитетнинг жорий қиймати



Инвестиция лойиҳаларини асослаб бериш ва таҳлил қилишнинг асосини бугун қилинадиган (жорий) харажатлар билан келгусида олинадиган пул тушумлари (пул оқимлари)ни таққослаш ташкил этади. Бу вазифани бажаришга аннуитетнинг жорий қийматини аниқлашни кўзда тутувчи ёндашув жуда ёрдам беради. Бу ёндашув асосида бугун қўйилган маблағлар келгусидаги тушумлар билан қанчалик қопланишини етарли даражада аниқ ҳисоблаб топиш мумкин.

Мисол: Айтайлик инвестиция лойиҳаси келгуси 3 йилнинг ҳар бир йили охирида 1 миллион сўмдан пул тушумига эга бўлишни кўзда тутсин. Фоиз ставкаси йилига 10% бўлган шароитда 2-формула ва 4-иловадан фойдаланиб, бу пул тушмларининг жорий қийматини аниқлаймиз. Олинган натижалар қуйидаги жадвалда келтирилган.

4.4. 2-жадвал

Аннуитетнинг жорий қийматини аниқлаш

		Йиллар

		Пул тушумлари (млн.сўм)

		Жорий қиймат



		1

2

3

		1

1

1

		1,0 * [ 1 / (1+0,1 )1 ] = 0,909

1,0 * [ 1 / (1+0,1 )2 ] = 0,826

1,0 * [ 1 / (1+0,1 )3 ] = 0,751



		Жами

		Жорий қиймат

		2,486







Инвестиция натижасида бунёд бўлган объект неча йил амал қилишига қарамасдан бу ҳисоблаш усулининг мазмуни ўзгармайди. 2-формулага асосланган ҳолда бу ҳисоб-китоб қуйидагича ўтказилди:

PVА3 = 1/(1+0,10)1+1/(1+0,10)2+1/(1+0,10)3 = 2,486

Бунга асосланган ҳолда аннуитетни келтирилган қийматини ҳисоблашнинг умумий тенгламасини ёзамиз (7-формула):

                                                   ⁿ

PVА t = Σ PМТt / (1+ k)t

                                                                       t=1

Бу ерда: РМТ t - t давр охирида бўладиган келгусидаги тўлов;

k- инвестициялар бўйича зарур даромад меъёри;

n- ҳозирги инвестициялардан даромад келадиган даврлар сони.

Агар аннуитет бўйича ҳамма даврлардаги тўлов миқдори бир хил бўлса, 7-формулани қуйидаги кўринишда ёзиш мумкин (8-формула):

РVАn = РМТt * PVА1n, k

Бу ерда: PVА1n, k - даромадлилик ставкаси k га тенг бўлган шароитда n даврнинг ҳар бири охиридаги аннуитетнинг жорий қиймати (9-формула).

PVА1n, k = [ 1- 1 / (1+k)n ] / k

8- ва 9- формулалар ёрдамида зарур миқдорларни топиш учун махсус жадваллардан (5- илова) фойдаланиш мумкин. Бунда 1 сўмлик аннуитетнинг келгуси қийматини жорий қийматга келтириш коэффициенти топилади ва сўнг бу коэффициент аннуитетнинг ҳақиқий суммасига кўпайтирилади.



4.5. Рента қиймати



Инвестиция лойиҳаларини баҳолаш жараёнида, баъзида, энг кўп қанча миқдорда маблағ сарфлаш мумкин деган саволга жавоб беришга тўғри келади. Бу саволга жавоб топиш учун муаммога рента типидага қўйилмалардан олиш мумкин бўлган муқобил даромад нуқтаи назаридан ёндошиш фойдали. Рента типидаги қўйилмаларга банклардаги муддатсиз депозитлар мисол бўла олади.

Бу турдаги инвестициялар аннуитетга қарама-қарши ўлароқ перпетуитет (ингл. perpetuity - абадийлик) деб аталади.

Перпетуитет кўринишидаги инвестицияларнинг муддати чекламагани ҳолда, ҳисобланган фоиз даромадини бирданига олиш имконияти мавжуд бўлади ҳамда асосий сумма даромад келтиришда давом этаверади.

Бундай ҳолатда йиллик даромад қуйидаги формула ёрдамида аниқланади (10-формула):

RМТ = RV * k

Бу ерда: RV - банкка қўйилган муддаncиз депозитнинг асосий суммаси;

K - бу турдаги депозитлар учун банк томонидан тўланадиган даромаднинг фоиз ставкаси; 

RМТ - депозит бўйича йиллик даромад.

Агар формулани бошқа кўринишда ёзсак, унда худди шу миқдордаги пул тушумини вужудгаа келтираётган инвестицияларнинг қийматини англаб етамиз (11-формула).

RV = RМТ / k

Бу формулани қўллаш бизни инвестиция таҳлилининг жуда оддий мантиғини англаб етишга олиб келади. Унинг моҳиятини қуйидаги мисол ёрдамида кўриб чиқамиз:

Айтайлик, банк депозитида бизнинг 1 млн. сўм омонатимиз бор ва банк бу депозит учун йиллик 60% даромад тўлайди. Демак, ҳар йили январъ ойининг бошларида ўтган йил учун ҳисобланган 600 минг сўм даромадни банкдан олишимиз мумкин. 11-формуладан фойдаланиб, даромад ставкаси йилига 60 % бўлганда 600 минг сўм даромад олиш учун қанча миқдорда инвестиция қилишимиз зарурлигини топамиз:

RV = 600 000 / 0,60 = 1 000 000 сўм.

Кўрилган мисол асосида қуйидаги хулосага келишимиз мумкин: агар банк депозитига қўйилган 1 миллион сўм йилига 600 минг сўм даромад келтирса, кейинги йилнинг бошида 600 минг сўмга тенг (ёки ундан кам) даромад келтирадиган инвестиция лойиҳасига 1 миллион сўмдан кўп маблағ ажратиш мақсадга мувофиқ эмас.

Перпетуитетнинг яна бир кўриниши инвестиция даврининг чекланмаганлиги ва доимо ўсиб борувчи йиллик даромад билан характерланади. Агар бу ўсиш q га тенг суратда рўй берса ва РМТ1 биринчи йилнинг охирида кутилаётган пул тушумлари суммасини акс эттирса, даври чекланмаган инвестицияларнинг жорий қиймати қуйидаги формула ёрдамида аниқланади (12-формула).

RV = RМТ1 / k – q

Бу тенглама одатда Горден модели деб аталади. Бу формула содда кўринишга эга бўлишига қарамасдан, ундан эҳтиёт бўлиб фойдаланиш керак. Горден модели ёрдамида олинган натижалар тўғри бўлиши учун бир неча шартларга амал қилиш зарур.

Биринчидан, формула суратидаги РМТ 0 индекси билан эмас, балки 1 индекси билан турибди. Бундан хулоса шуки, формула бўйича ҳисоб-китоблар инвестицияланган маблағлар бўйича улар ишлатилган биринчи давр охиридаги тўловдан бошлаб бажарилади. Агар тўлов инвесторга дарҳол келиб тушса, бу тўлов суммасини Горден модели ёрдамида топилган жорий қиймат суммасига қўшиш керак.

Иккинчидан, бу моделни пул тушумлари оқими узлуксиз ва бир хил суратда ўсган ҳолдагина ишлатиш мумкин. Учинчидан, бу моделда (q) ўсиш сурати (k) дисконтлаш коэффициентидан кам бўлган ҳолдагина модел ёрдамида олинган натижа ҳақиқатга яқин бўлади. Бу талаб пул бозори хусусиятларидан келиб чиқади ва бажарилиши нореал эмас. Чунки, агар бир тармоқда даромадларнинг ўсиш сурати дисконтлаш коэффициенти (даромадлиликнинг ўртача даражаси)дан юқори бўлса, тезда бу тармоққа инвестиция маблағлари оқиб кела бошлайди ва даромадлилик даражаси q q пасайиб кетади.

Мавзуга якун ясай туриб, ҳар қандай инвестиция лойиҳаларини баҳолашда амал қилиниши шарт бўлган бир неча тамойилларни таъкидлаб келтирамиз:

1. Ҳисоб-китоблар бир хил қийматдаги пулларда олиб борилиши шарт. Бу учун барча харажатлар ва олинган натижалар келгусидаги ёки ҳозирги даврдаги маълум бир санага келтириб олинади.

2. Инвестицияларни баҳолаш бу маблағлар инвестор учун улар сарфланиши мумкин бўлган бошқа лойиҳаларга нисбатан кам бўлмаган даромад келтириши мумкинлиги нуқтаи назаридан туриб амалга оширилиши керак.

3. Умумий ҳолатларда пул тушумлари у билан бир хил қийматга келтирилган пул харажатларидан кўп бўлган инвестицияларни танлаш жоиз.









Қисқача хулосалар



Лойиҳаларни молиявий-иқтисодий таҳлил қилиниши энг аввало дисконтлаш назарияси ва услубиётига асосланади. Дисконтлаш назарияси ва амалиёти Ўзбекистон мустаққиллигидан кейин барча молия институтларида қўланила бошланди.

Бу Ўзбекистонни бозор иқтисодиётига ўтиши ва банклар ва бошқа молия институтларининг рақобатлашуви билан ҳам боғлиқ.

Лойиҳа мақбул деб топилиши учун у бўйича олинган даромадлар харажатлардан кўп бўлиши, лойиҳа бўйича рентабеллик ўртача фойда меъёридан кам бўлмаслиги ҳамда харажатлар кўзда тутилган муддатда қопланиши керак.

Инфляция жараёнларининг мавжудлиги, маблағларнинг бошқа объектларга сарфланиши ҳисобига фойда олиш имкониятларидан маҳрум бўлиниши ҳамда харажатларнинг қопланмаслик хавфининг борлиги туфайли бугунги бир сўм эртаги бир сўмдан қимматроқ ҳисобланади. Лойиҳаларнинг самарадорлиги аниқланаётганда барча даврлар бўйича пул харажатлари ва тушумлари қиймати дисконтланади, яъни келгусидаги пул оқимлари ҳозирги даврга келтириб олинади ва сўнг таққосланади.

Келажакда маълум суммани тўплаш учун ҳар йили пул маблағлари тўлаб борилиши аннуитет тушунчасини беради. Рента типидаги қўйилмалар (масалан, банклардаги муддатсиз депозитлар) аннуитетга қарама-қарши ўлароқ перпетуиет деб аталади. Перпетуитет кўринишидаги инвестицияларнинг муддати чекламагани ҳолда, ҳисобланган фоиз даромадини бирданига олиш имконияти мавжуд бўлади ҳамда асосий сумма даромад келтиришда давом этаверади.

Инвестицияларнинг молиявий-иқтисодий самарадорлигини баҳолашда аннуитет ва перпетуитетнинг ҳам жорий, ҳам келгуси қийматлари кўрсаткичларидан фойдаланилади.



Назорат ва муҳокама учун саволлар



1. Лойиҳаларни молиявий-иқтисодий баҳолашнинг махсус усулларини яратиш зарурати пайдо бўлишига сабаб нима?

2. Дисконтлаш ва дисконт ставкаси атамалари нимани англатади? Аннуитетнинг келгуси ва жорий қийматлари деганда нимани тушунасиз?

3. Перпетуитет нима ва перпетуитет кўринишидаги инвестицияларнинг самарадорлиги қандай аниқланади?

4. Горден формуласи қандай вазиятларда қўлланилади?

5. RV = RМТ1 / k – q бу формула нимани англатади?

6. RV = RМТ1 / k бу формула нимани англатади?

7. RМТ = RV * k бу формула нимани англатади?

8. RVАn = RМТt * PVА1n, k бу формула нимани англатади?

